DA

Bruxelles, den 28.1.2009

KOM(2009) 27 endelig

Forslag til

RÅDETS AFGØRELSE

om fastlæggelse af Det Europæiske Fællesskabs holdning til ændring af Stockholmkonventionens bilag A, B og C på partskonferencens fjerde samling den 4.-8. maj 2009

(forelagt af Kommissionen)

BEGRUNDELSE

Stockholmkonventionen om persistente organiske miljøgifte (POP) [1] blev vedtaget i maj 2001 efter afslutningen på tre års forhandlinger inden for rammerne af De Forenede Nationers Miljøprogram (UNEP). Det Europæiske Fællesskab og medlemsstaterne [2] er parter i konventionen [3], og konventionens bestemmelser blev gennemført i fællesskabslovgivningen ved Europa-Parlamentets og Rådets forordning (EF) 850/2004 af 29. april 2004 om persistente organiske miljøgifte og om ændring af direktiv 79/117/EØF [4].

Stockholmkonventionens overordnede mål er at beskytte menneskers sundhed og miljøet mod persistente organiske miljøgifte. Der henvises specifikt til forsigtighedsprincippet, som det er kommet til udtryk i princip 15 i Rioerklæringen fra 1992 om miljø og udvikling. Dette princip konkretiseres i artikel 8, hvor der er regler for opførelse af andre kemikalier i bilaget til konventionen.

Der indføres forbud mod fremstilling og anvendelse af de 9 kemikalier i bilag A til Stockholmkonventionen, som fremstilles med et bestemt formål (aldrin, chlordan, dieldrin, endrin, hexachlorbenzen, heptachlor, mirex, toxaphen og PCB), undtagen hvor der foreligger en generisk eller specifik fritagelse. Endvidere sættes der i bilag B til Stockholmkonventionen snævre begrænsninger for fremstilling og anvendelse af DDT, et pesticid, der stadig er i brug i mange udviklingslande til bekæmpelse af bærere af malaria og andre sygdomme. Endelig er tre stoffer (PCCD/PCDF, HCB og PCB), der kan dannes og udslippes utilsigtet, opført i bilag C.

1. Tilføjelse af nye POP-stoffer til konventionens bilag

I henhold til artikel 8 i konventionen kan parterne forelægge sekretariatet forslag til optagelse af kemikalier i bilag A, B og/eller C. Sekretariatet skal kontrollere, at forslaget indeholder de nødvendige oplysninger. Hvis forslaget er tilfredsstillende, skal det fremsættes for udvalget for undersøgelse af persistente organiske miljøgifte (POP RC). Dette udvalg skal undersøge forslaget under hensyntagen til alle indgivne oplysninger. Når udvalget for undersøgelse af persistente organiske miljøgifte beslutter, at kriterierne er opfyldt, skal det gennemgå forslaget og udarbejde et udkast til risikoprofil.

Hvis gennemgangen af forslaget resulterer i en bedømmelse af, at kemikaliet som følge af dets transport i miljøet over store afstande kan ventes at ville resultere i en betydelig negativ indvirkning på menneskers sundhed og/eller miljøet og således berettiger til global handling, viderebehandles forslaget, og der udarbejdes en risikohåndteringsevaluering, der omfatter en analyse af mulige kontrolforanstaltninger for kemikaliet. På dette grundlag anbefaler udvalget hvorvidt partskonferencen bør behandle spørgsmålet om optagelse af kemikaliet i bilag A, B og/eller C. Den endelige beslutning træffes af partskonferencen.

Efter konventionens ikrafttræden er i alt tolv nye stoffer blevet indstillet. Det Europæiske Fællesskab og medlemsstaterne har indstillet syv af de nye stoffer (chlordecon, hexabrombiphenyl, PFOS-forbindelser, octabromdiphenylether (octa-BDE), pentachlorbenzen, korte chlorparaffiner (SCCP) og endosulfan. Norge har forelagt to (pentabromdiphenylether (pentaBDE) og hexabromcyclododecan (HBCDD)) og Mexico tre (lindan, alpha-hexachlorcyclohexan (α-HCH) og beta-hexachlorocyclohexan (β-HCH)). Udvalget for undersøgelse af persistente organiske miljøgifte har endnu ikke afsluttet sit arbejde om endosulfan og SCCP. Det forventes, at arbejdet vedrørende disse to stoffer først vil være færdiggjort til forelæggelse på den femte partskonference, der forventes at finde sted i 2011. HBCCD blev forelagt den 19. juni 2008, men blev ikke officielt drøftet af udvalget, da dossieret blev tilgængeligt på et sent tidspunkt og tidligst vil blive klar til den sjette partskonference, hvis det lever op til konventionens kriterier.

Den forestående partskonference er den første konference, hvor der vil blive diskuteret og besluttet ændringer til bilagene.

2. Regler for ændring af bilag A, B og/eller C

I henhold til artikel 22 i konventionen kan bilag A, B og/eller C ændres ved en beslutning på partskonferencen, og den træder i kraft et år efter datoen for depositarens underretning om vedtagelsen heraf, undtagen for de parter, der har fravalgt ændringen af bilaget.

3. Stofferne og fællesskabslovgivningen

Fællesskabets kemikalielovgivning er blevet ændret væsentligt ved vedtagelsen af Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH)) [5]. REACH omfatter ingen af de stoffer, der er på dagsordenen på den fjerde partskonference, men flere stoffer er omfattet af de begrænsninger, der fastsættes af Rådets direktiv 76/769/EØF [6], der vil blive indarbejdet i bilag XVII til REACH med ikrafttræden fra den 1. juni 2009. Nye stoffer, der forelægges til optagelse i konventionen, er i mange tilfælde omfattet af Det Europæiske Kemikalieagenturs (ECHA) liste over mulige stoffer, der kan optages i henhold til artikel 59, stk. 1, i REACH.

Alle stoffer, der vil blive optaget i Stockholmkonventionens [7] bilag A, B og/eller C, skal omfattes af EU's forordning om persistente organiske miljøgifte for at sikre, at gennemførelsen i EU lever op til EU's internationale forpligtelser. Udover at disse internationale instrumenter pålægger begrænsninger for visse stoffer, indeholder de også rapporteringskrav, der ligeledes er omfattet af forordningen. Med henblik på at opretholde et passende overblik over, hvordan Fællesskabet lever op til sine internationale forpligtelser og for at sikre ensartet rapportering, vil det være hensigtsmæssigt at tilføje disse stoffer til de passende bilag til forordningen, selv i de tilfælde, hvor andre fællesskabsinstrumenter helt eller delvis forbyder disse stoffer.

3.1. Henstillinger fra udvalget for undersøgelse af persistente organiske miljøgifte

Eksekutivdirektøren oplyste den 29. oktober 2008 parterne i konventionen om, at udvalget for undersøgelse af persistente organiske miljøgifte på sit tredje og fjerde møde havde besluttet at fremsætte en henstilling om optagelse af ni kemikalier i bilag A, B og/eller C til konventionen og at forelægge partskonferencen denne henstilling på mødet 4.-8. maj 2009 i henhold til konventionens artikel 8, stk. 9.

3.2. Chlordecon og hexabrombiphenyl

På det tredje møde i udvalget for undersøgelse af persistente organiske miljøgifte (19.-23. november 2007) blev det besluttet at anbefale optagelse af chlordecon og hexabrombiphenyl i bilag A til konventionen.

Disse to stoffer er allerede optaget i bilag I og/eller II til FN-ECE protokollen om persistente organiske miljøgifte, uden at der gælder fritagelser herfor, og det er derfor forbudt at bruge og fremstille disse stoffer i EU efter ikrafttræden af POP-forordningen, som blev vedtaget den 24. april 2004.

Under den evaluering af de to stoffer, som udvalget for undersøgelse af persistente organiske miljøgifte har foretaget, blev der sendt flere anmodninger fra Stockholmkonventionens sekretariat til parter og observatører for at bestemme den resterende brug og/eller produktion heraf. Det fremgik af parternes og observatørernes oplysninger, at disse to stoffer ikke længere anvendes og/eller produceres. Derfor er der god grund til at tro, at alle parter vil kunne acceptere, at stofferne optages i bilag I (afvikling) uden nogen fritagelser.

3.3. α-HCH, β-HCH og γ-HCH (lindan)

Udvalget for undersøgelse af persistente organiske miljøgifte anbefalede på sit tredje møde, at lindan (γ-HCH) optages i bilag A, og på dets fjerde møde (13.-17. oktober 2008), at α-HCH og β-HCH optages i samme bilag.

I forordningen om persistente organiske miljøgifte er HCH-forbindelser opført under én linje (for eksempel HCH, herunder lindan) og er omfattet af to CAS-registreringsnumre (608-73-1 og 58-89-9). Lindan (CAS-registreringsnummer: 58-89-9) er den almindelige betegnelse for γ-isomeren af HCH. Teknisk HCH (CAS-registreringsnummer: 608-73-1) er en isomerisk sammensætning, der overvejende indeholder fem former af HCH. De fem vigtigste isomerer findes i følgende forhold i sammensætningen: α-HCH (53 %–70 %), β-HCH (3 %–14 %), γ-HCH (11 %–18 %), δ-HCH (6 %–10 %) og ε-HCH (3 %–5 %). γ-isomeren er den eneste, der har stærke insekticidegenskaber.

Efter næsten fyrre år med ekstensiv brug af teknisk HCH verden over, er stoffet gradvist blevet erstattet af lindan. På verdensplan er der ikke meldt nogen betydelig brug af teknisk HCH efter 2000.

Angående lindan gav forordningen om persistente organiske miljøgifte medlemsstaterne lov til at udstede fravigelser for brug af HCH (herunder lindan) indtil d. 1. september 2006 til professionel behandling og industriel behandling af tømmer og træstammer og til indendørs brug i industrien og i hjemmet. Andre fritagelser, der udløb den 31. december 2007, gav mulighed for at anvende HCH som mellemprodukt ved fremstilling af kemiske produkter og produkter, hvor mindst 99 % af HCH-isomererne er lindan og begrænset til anvendelse som insekticid til sundhedsbeskyttelse for mennesker og dyr. I dag er både lindan og teknisk HCH forbudt inden for EU.

Nogle parter producerer og anvender dog for tiden lindan som insekticid til sundhedsbeskyttelse for mennesker (fnat, lus). Derfor er der god grund til at tro, at alle parter vil kunne acceptere, at lindan optages i bilag A (afvikling), men med en fritagelse for brug til sundhedsbeskyttelse for mennesker.

α-HCH og β-HCH er kemiske mellemstoffer i fremstillingen af lindan. Fremstillingen af lindan har medført store mængder af HCH-rester, der skal bortskaffes eller på anden måde behandles. Der foreligger ingen præcise oplysninger, men det vurderes, at der findes mellem 1,9 og 4,8 millioner tons HCH-rester, hvilket er baseret på den globale produktion af lindan. For α-HCH og β-HCH vil det største problem blive forvaltningen af lagrene heraf. Ikke desto mindre bør optagelsen af disse stoffer i bilag A accepteres af alle parter, men med en fritagelse som mellemstof i produktionen af lindan.

3.4. Kommercielt pentabromodiphenylether og kommercielt octabromodiphenylether

På det tredje møde henstillede udvalget for undersøgelse af persistente organiske miljøgifte, at 2,2',4,4'- tetraBDE (BDE-47, CAS-registreringsnummer: 40088-47-9) og 2,2',4,4',5-pentaBDE (BDE-99, CAS-registreringsnummer: 32534-81-9) og andre tetraBDE'er og pentaBDE'er, der findes i kommercielt pentaBDE optages i bilag A til konventionen.

På udvalgets efterfølgende møde blev det besluttet at henstille, at 2,2',4,4',5,5'-hexaBDE (BDE-153, CAS-registreringsnummer: 68631-49-2), 2,2',4,4',5,6'- hexaBDE (BDE-154, CAS-registreringsnummer: 207122-15-4), 2,2',3,3',4,5',6-heptaBDE (BDE-175, CAS-registreringsnummer: 446255-22-7) og 2,2',3,4,4',5',6-heptaBDE (BDE-183 CAS-registreringsnummer: 207122-16-5) og andre hexaBDE'er og heptaBDE'er, der findes i kommercielt octaBDE optages i bilag A til konventionen.

Disse stoffer anvendes som flammehæmmende stoffer, men i EU er brugen heraf underlagt begrænsninger siden 2003 [8]. EU-begrænsningerne dækker alle pentaBDE- og octaBDE-kongener, og er altså ikke kun begrænset til den kommercielle form af disse to stoffer. Udvalget for undersøgelse af persistente organiske miljøgifte konkluderede, at det er sandsynligt, at alle polyBDE'er med fire eller fem bromatomer (til kommercielt pentaBDE) og alle polybrominerede diphenylethere med seks eller syv bromatomer (til kommercielt octaBDE), der findes i kommercielt pentaBDE og octaBDE, på grund af deres egenskaber og som følge af transport i miljøet over store afstand fører til negative virkninger på menneskers helbred og miljøet. Derfor henstillede udvalget, at alle disse kongenere optages i bilag A til konventionen.

Fællesskabets lovgivning er ikke identisk med de regler, der er under behandling på internationalt niveau, men det er Kommissionens opfattelse, at optagelsen af polyBDE'er med fire til syv bromatomer i bilag I til forordningen om persistente organiske miljøgifte ikke vil ændre de begrænsninger, der allerede gælder. De eksisterende begrænsninger omfatter dog kun markedsføringen og ikke fremstillingen af disse stoffer, hvilket er muligt, så længe det sker med henblik på eksport til lande uden for EU. Optagelsen af disse polyBDE'er med fire til syv bromatomer i bilag A til konventionen og uden fritagelser betyder, at produktionen heraf globalt må stoppe, da andre parter ikke må importere polyBDE'er fra EU. Derfor er et forbud mod eksport fra EU nødvendigt for at overholde de internationale forpligtelser, men forbuddet vil have en juridisk virkning på producenterne i EU, da der ikke vil være parter i konventionen, der kan eksporteres til, da eksport kun vil være mulig til lande, der ikke har underskrevet konventionen [9].

Under den evaluering af disse stoffer, som udvalget for undersøgelse af persistente organiske miljøgifte foretog, blev der sendt flere anmodninger fra Stockholmkonventionens sekretariat til parter og observatører for at bestemme den resterende brug og/eller produktion heraf. Det fremgik af parternes og observatørernes oplysninger, at disse to stoffer ikke længere anvendes og/eller produceres. Derudover foreligger der ikke udvalget rapporter om stadig anvendelse af kommercielle sammensætninger, der kan indeholde polyBDE'er med fire til syv bromatomer, over detektionsgrænsen. Derfor er der god grund til at tro, at alle parter vil kunne acceptere udvalgets henstilling om, at stofferne optages i bilag A (afvikling), uden at der gøres fritagelser.

Det skal fremhæves, at forvaltningen af artikler, der indeholder polyBDE'er (for eksempel elektrisk og elektronisk udstyr), vil – når disse artikler bliver til affald – udgøre et problem for visse udviklingslande, der har underskrevet konventionen, da affald skal håndteres i henhold til artikel 6(d) i konventionen. Det kan blive nødvendigt med overgangsregler og/eller finansiel og teknisk bistand.

3.5. Perfluorooctansulfonsyrer (PFOS, CAS-registreringsnummer: 1763-23-1), salte heraf og perfluorooctansulfonylfluorider (PFOSF, CAS-registreringsnummer: 307-35-7) ()

På det tredje møde henstillede udvalget for undersøgelse af persistente organiske miljøgifte, at PFOS (CAS-registreringsnummer: 1763-23-1), salte heraf og PFOSF (CAS-registreringsnummer: 307-35-7) optages i bilag A eller B til konventionen, og at der skal træffes de tilhørende kontrolforanstaltninger.

Det forventes, at PFOS og PFOS-forbindelser vil give anledning til de fleste kontroverser på partskonferencen, da der på verdensplan stadig er en stor produktion og anvendelse af dette stof. Det forventes, at visse udviklingslande vil anmode om finansiel og teknisk bistand for at kunne udskifte PFOS-forbindelser med mere sikre stoffer.

Ved at optage PFOSF, der hyppigt anvendes som mellemstof i produktionen af PFOS-stoffer, i bilaget, sigter udvalget mod at begrænse produktionen af dette mellemstof og derved udelukke produktion af alle PFOS-stoffer.

PFOS og PFOS-forbindelser har været underlagt begrænsninger i EU siden 2006 [10], hvad angår anvendelse og markedsføring. EU-direktivet definerer PFOS-stoffer som "C8F17SO2X (X = OH, metalsalt (O-M+), halogenid, amid og andre derivativer, herunder polymerer)", hvilket omfatter alle mulige PFOS-stoffer, der fremstilles ved brug af PFOSF-mellemstoffer eller andre mellemstoffer. Lovgiverne er klar over, at der ikke findes alternativer til visse anvendelser af stofferne, og derfor er der givet visse fritagelser, hvoraf nogle er uden tidsfrister. Kommissionen har en forpligtelse til at overvåge om der findes stoffer, der udgør sikrere alternativer, og at foreslå foranstaltninger til mindskelse af de identificerede risici, når disse alternativer er til stede. Omfanget af EU's definitioner er på visse områder lidt bredere end udvalgets henstillinger, hvilket er værd at huske på under forhandlingerne.

Derfor er der god grund til at tro, at nogle parter kun vil kunne acceptere, at PFOS og PFOS-forbindelser optages i bilag B med visse fritagelser.

3.6. Pentachlorbenzen

På det fjerde møde i udvalget for undersøgelse af persistente organiske miljøgifte blev det besluttet at anbefale optagelse af pentachlorbenzen (PeCB) i bilag A og C til konventionen.

Der er ingen kendt produktion eller anvendelse af PeCB, men det er et af de prioriterede farlige stoffer i vandrammedirektivet (2000/60/EF) [11]. Stoffet er ikke på fællesskabsniveau underlagt begrænsninger vedrørende markedsføring eller brug. Under den evaluering af disse stoffer, som udvalget for undersøgelse af persistente organiske miljøgifte foretog, blev der sendt flere anmodninger fra Stockholmkonventionens sekretariat til parter og observatører for at bestemme den resterende brug og/eller produktion heraf. Det fremgik af parternes og observatørernes oplysninger, at PeCB ikke længere anvendes og/eller produceres. Derfor er der god grund til at tro, at alle parter vil kunne acceptere udvalgets henstilling om, at PeCB optages i bilag A uden fritagelser.

PeCB kan også fremkomme som et utilsigtet biprodukt fra diffuse kilder som urenheder i produkter som for eksempel opløsningsmidler, pesticider, træbehandlingsmidler, afbrænding i tønder, åben ild, brandulykker og skovafbrænding til landbrugsformål. Udvalget for undersøgelse af persistente organiske miljøgifte konkluderede, at de fleste foranstaltninger, der er truffet for at mindske PCDD/F-udslip, som fastsat i konventionens vejledning om bedste tilgængelige teknikker og bedste miljøpraksis (BAT/BEP) for forbrændingsanlæg og andre termiske processer, vil medføre en væsentlig mindskelse i udslip af PeCB. Ikke desto mindre henstiller udvalget, at PeCB optages i bilag C. Utilsigtede emissioner af PCDD/F er allerede omfattet af EU-lovgivningen [12]. Nogle parter vil kunne være imod optagelsen af PeCB i bilag C på grund af den yderligere administrative byrde, det medfører, og den begrænsede nytte, denne optagelse vil have.

4. Konklusioner

På baggrund af ovenstående anbefales det, at Fællesskabet på Stockholmkonventionens fjerde partskonference 4.-8. maj 2009 støtter vedtagelsen af ændringerne til bilag A, B og/eller C til konventionen, som foreslået af Rådet.

Forslag til

RÅDETS AFGØRELSE

om fastlæggelse af Det Europæiske Fællesskabs holdning til ændring af Stockholmkonventionens bilag A, B og C på partskonferencens fjerde samling den 4.-8. maj 2009

RÅDET FOR DEN EUROPÆISKE UNION HAR –

under henvisning til traktaten om oprettelse af Det Europæiske Fællesskab, særlig artikel 175, stk. 1, sammenholdt med artikel 300, stk. 2, andet afsnit,

under henvisning til forslag fra Kommissionen [13], og

ud fra følgende betragtninger:

(1) I overensstemmelse med traktatens artikel 174 er et af målene for Fællesskabets politik på miljøområdet at fremme foranstaltninger til løsning af de globale miljøproblemer på internationalt plan.

(2) Fællesskabet ratificerede den 16. november 2004 Stockholmkonventionen om persistente organiske miljøgifte (i det følgende benævnt konventionen) på baggrund af Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte [14].

(3) Fællesskabet har gennemført konventionens bestemmelser i fællesskabslovgivningen ved Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF [15] (i det følgende benævnt POP-forordningen).

(4) Fællesskabet lægger stor vægt på, at der er behov for, at konventionen gradvis udvider bilag A, B og/eller C med nye stoffer, der opfylder betingelserne for POP-stoffer, under hensyntagen til forsigtighedsprincippet, og med henblik på at leve op til konventionens målsætninger og til de forpligtelser, som alle regeringerne indgik på topmødet i Johannesburg i 2002 for at mindske de negative virkninger af kemikalier inden 2020.

(5) I henhold til artikel 22 i konventionen, kan bilag A, B og/eller C ændres ved en beslutning på partskonferencen, og den træder i kraft et år efter datoen for depositarens underretning om en ændring, undtagen for de parter, der har fravalgt ændringen af bilaget.

(6) Det Europæiske Fællesskab og dets medlemsstater [16], Norge [17] og Mexico [18] har indstillet stoffer til optagelse i bilagene, og udvalget for undersøgelse af persistente organiske miljøgifte, der blev oprettet i medfør af konventionen, har afsluttet sit arbejde vedrørende de ni forelagte stoffer, der efter undersøgelse har vist sig at leve op til konventionens kriterier. Det forventes, at den kommende partskonference beslutter, at disse stoffer optages i konventionens bilag.

(7) Alle ni stoffer er allerede omfattet af fællesskabslovgivningen og for fem af disse stoffer (alpha-hexachlorocyclohexane, beta-hexachlorocyclohexane, chlordecone, hexabromobiphenyl og lindan) gælder der et totalt forbud mod produktion og anvendelse, da de er optaget i bilag I, del B til forordningen om persistente organiske miljøgifte som følge af, at de er optaget i bilag I og/eller II til POP-protokollen.

(8) PFOS [19], pentabromodiphenylether og octabromodiphenylether [20] er ved ændringer i direktiv 76/769 [21] underlagt begrænsninger med hensyn til anvendelse og markedsføring heraf. Pentachlorobenzene er et af de prioriterede farlige stoffer i vandrammedirektivet (200/60/EF) [22].

(9) Tilføjelsen af disse ni nye stoffer til ændringerne til bilag A, B og/eller C til konventionen vil kræve ændringer til POP-forordningen. I henhold til artikel 14 (1) i forordningen, kan forordningen, når nye stoffer optages, ændres i henhold til den normale procedure for udvalg, der er fastsat i artikel 5 og 7 i beslutning 1999/468/EF og jævnfør bestemmelserne i artikel 8.

(10) På Stockholmkonventionens fjerde partspartskonference bør Fællesskabet og medlemsstaterne arbejde tæt sammen for at sikre, at ændringerne i bilagene er i overensstemmelse med gældende fællesskabslovgivning og/eller –politikker –

TRUFFET FØLGENDE AFGØRELSE:

Artikel 1

På partskonferencen til Stockholmkonventionens fjerde møde om persistente organiske miljøgifte, skal Kommissionen forelægge følgende fællesskabsholdning til forslaget om optagelse af stoffer i bilag A, B og/eller C til samme konvention:

1) Optagelse i bilag A til konventionen af følgende stoffer uden fritagelser for anvendelser og produktion:

· 2,2',4,4'- tetrabromodiphenylether (BDE-47, CAS-registreringsnummer: 40088-47-9) og 2,2',4,4',5-pentabromodiphenylether (BDE-99, CAS-registreringsnummer 32534-81-9) og andre tetra- og pentabromodiphenylethere, der findes i kommercielt pentabromodiphenylether

· 2,2',4,4',5,5'-hexabromodiphenylether (BDE-153, CAS-registreringsnummer: 68631-49-2), 2,2',4,4',5,6'- hexabromodiphenylether (BDE-154, CAS-registreringsnummer: 207122-15-4), 2,2',3,3',4,5',6-heptabromodiphenylether (BDE-175, CAS-registreringsnummer: 446255-22-7) og 2,2',3,4,4',5',6-heptabromodiphenylether (BDE-183 CAS-registreringsnummer: 207122-16-5) og andre hexa- og heptabromodiphenylethere, der findes i kommercielt octabromodiphenylether

· chlordecon

· hexabrombiphenyl

· alpha-hexachlorocyclohexane

· beta-hexachlorocyclohexane

· lindan.

2) Optagelse i bilag A til konventionen af følgende stoffer med bestemmelse af de tilhørende kontrolforanstaltninger:

· perfluorooctanesulfonsyre (CAS-registreringsnummer: 1763-23-1), salte heraf og perfluorooctansulfonylfluorid (CAS-registreringsnummer: 307-35-7) med følgende eksempler på anvendelse:

– fotoresister eller antireflektive coatings til fotolitografiske processer

– fotografiske coatings til film, papir eller trykplader

– midler til forhindring af dugdannelse til brug ved ikke-dekorativ hård forkromning og befugtningsmidler til brug i kontrollerede galvaniseringssystemer

– hydrauliske væsker til luftfartsindustrien

– brandbekæmpende skum, der er markedsført før forbuddet, kan bruges i medfør af konventionen indtil to år efter beslutningens ikrafttræden.

3) Optagelse i bilag A og C til konventionen af følgende stof uden fritagelser for anvendelse og produktion::

· pentachlorbenzen

Udfærdiget i Bruxelles, den .[…]

På Rådets vegne

Formand

[1] http://www.pops.int/documents/convtext/convtext_en.pdf

[2] Tre EU-medlemsstater har endnu ikke ratificeret konventionen (Irland, Italien og Malta).

[3] EUT L 209 af 31.7.2006, s. 1.

[4] EUT L 158 af 30.4.2004, s. 7

[5] EUT L 136 af 25.5.2007, s. 3.

[6] EFT L 262 af 27.9.1976, s. 201.

[7] Det samme gælder for stoffer, der tilføjes i bilag I, II og/eller III til FN-ECE protokollen om persistente organiske miljøgifte.

[8] EUT L177 af 6.7.2002, s. 21. Europa-Parlamentets og Rådets direktiv 2003/11/EF af 6. februar 2003 om 24. ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (pentabromdiphenylether, octabromdiphenylether).

[9] Den 1. december var der registreret 162 parter.

[10] EUT L 372 af 27.12.2006, s. 32 og Europa-Parlamentets og Rådets direktiv 2006/122/EF af 12. december 2006 om 30. ændring af Rådets direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (perfluoroktansulfonater).

[11] EFT L 327 af 22.12.2000, s. 1. Europa-Parlamentets og Rådets direktiv 2006/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger

[12] EFT L 332 af 28.12.2000, s. 91. Europa-Parlamentets og Rådets direktiv 2000/76/EF af 4. december 2000 om forbrænding af affald.

[13] EUT C […] af […], s. […].

[14] EUT L 209 af 31.7.2006, s. 1.

[15] EUT L 158 af 30.4.2004, s. 7.

[16] Chlordecone og hexabrombiphenyl blev indstillet den 5. maj 2005, se

- http://www.pops.int/documents/meetings/poprc/chem_review/Chlordecone/Chlordecone_Letter.pdf. PFOS blev indstillet den 14. juni 2005, se

- http://www.pops.int/documents/meetings/poprc/chem_review/PFOS/PFOS_Letter.pdf. Octabromdiphenylether, pentachlorbenzen (og SCCP, der ikke var på dagsordenen på den fjerde partskonference) blev indstillet den 29. juni, se

- http://www.pops.int/documents/meetings/poprc/chem_review/OctaBDE/OctaBDE_Letter.pdf

[17] Pentabromodiphenylether blev indstillet den 28. januar 2005, se

- http://www.pops.int/documents/meetings/poprc/chem_review/PentaBDE/PentaBDE_Letter.pdf

[18] Lindan blev indstillet den 29. juni 2005, se

- http://www.pops.int/documents/meetings/poprc/chem_review/Lindane/Lindane_Letter_e.pdf

- Alpha og betahexachlorohexane blev indstillet den 25. juli 2006, se

- http://www.pops.int/documents/meetings/poprc/chem_review/AlphaHCH/AlphaHCH_Letter_e.PDF

[19] EUT L 372 af 27.12.2006, s. 32 og Europa-Parlamentets og Rådets direktiv 2006/122/EF af 12. december 2006 om 30. ændring af Rådets direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (perfluoroktansulfonater).

[20] EFT L177, 6.7.2002, s. 21. Europa-Parlamentets og Rådets direktiv 2003/11/EF af 6. februar 2003 om 24. ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (pentabromdiphenylether, octabromdiphenylether).

[21] EFT L 262 af 27.9.1976, s. 201. Rådets direktiv af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater

[22] EFT L 327 af 22.12.2000, s. 1. Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger

--------------------------------------------------